P. Farkas, poslanec: (2001-10-05):
„§ 56a – Medzinárodné sankcie (1) Ak Rada bezpečnosti Organizácie Spojených národov prijme rozhodnutie o medzinárodných sankciách, ktoré spočívajú v príkazoch, zákazoch alebo iných obmedzeniach ustanovených za účelom zachovania alebo obnovenia medzinárodného mieru a bezpečnosti, tieto sankcie sa v Slovenskej republike vyhlásia nariadením vlády Slovenskej republiky. Medzinárodné sankcie môžu spočívať napríklad v obmedzení alebo zákaze a) prevodov peňažných prostriedkov z účtov vedených a na účty vedené v bankách alebo v pobočkách zahraničných bánk pre subjekty, na ktoré sa vzťahujú medzinárodné sankcie, a to prevodov vykonávaných na území Slovenskej republiky alebo iných prevodov vykonávaných občanmi Slovenskej republiky, inými fyzickými osobami zdržiavajúcimi sa na území Slovenskej republiky alebo právnickými osobami so sídlom na území Slovenskej republiky; b) úročenie peňažných prostriedkov na účtoch uvedených v písmene a); c) akékoľvek iné poskytovania peňažných prostriedkov a finančných alebo ekonomických zdrojov subjektom, na ktoré sa vzťahujú medzinárodné sankcie, a to poskytovania z územia Slovenskej republiky alebo iného poskytovania vykonávaného občanmi Slovenskej republiky, inými fyzickými osobami zdržiavajúcimi sa na území Slovenskej republiky alebo právnickými osobami so sídlom na území Slovenskej republiky; d) akejkoľvek inej činnosti, ktorá by podporovala alebo mohla podporovať činnosti podľa písmen a) až c). (2) Každý je povinný dodržiavať medzinárodné sankcie vyhlásené podľa odseku 1. (3) Za porušenie povinnosti dodržiavať sankcie vyhlásené podľa odseku 1 možno fyzickej osobe alebo právnickej osobe uložiť pokutu až do výšky 5 miliónov Sk. Ak sa takýmto porušením povinnosti ohrozia osobitne dôležité zahraničnopolitické záujmy alebo bezpečnostné záujmy Slovenskej republiky, možno uložiť pokutu až do výšky 30 miliónov Sk. Pokuty sú príjmom štátneho rozpočtu. (4) Na konanie o uložení pokuty sa vzťahujú všeobecné predpisy o správnom konaní (odkaz 11). Na konanie o uložení pokuty je príslušné Ministerstvo financií Slovenskej republiky.“ Doterajší článok 5 sa označuje ako článok 6. Krátke odôvodnenie mi dovoľte predniesť. V záujme potreby plnenia svojich záväzkov a potreby pripojenia sa Slovenskej republiky k opatreniam medzinárodných organizácií ustanovenia tohto paragrafu riešia v prípade vyhlásení medzinárodných sankcií zaistenie peňazí priamo na účte, resp. obmedzenie alebo zákaz prevodu peňažných prostriedkov z účtov vedených a na účty vedené v prospech sankciovaných subjektov, ako aj obmedzenie alebo zákaz úročenia peňažných prostriedkov na takýchto účtoch, zmrazovanie účtov. Za porušenie dodržiavania sankcií môžu byť uložené pokuty Ministerstvom financií Slovenskej republiky a tieto budú príjmom štátneho rozpočtu. Konanie o uložení pokuty sa bude viesť podľa zákona č. 71/1967 Zb. o správnom konaní Správny poriadok, na ktorý odkazuje platný zákon o hospodárskych stykoch so zahraničím v už zavedenom odkaze č. 11. Druhý návrh z tohto balíka. K článku 6. V novo označenom čl. 6 sa za slovo „s výnimkou“ vkladajú slová „článku 5, ktorý nadobúda účinnosť dňom vyhlásenia a s výnimkou“. Odôvodnenie: Navrhuje sa účinnosť dňom vyhlásenia zákona v záujme čo najrýchlejšieho pripojenia sa Slovenskej republiky k medzinárodným sankciám. Vážené dámy, vážení páni, ďakujem vám za pozornosť.